text: À sa cote I fermail avoit
   Qui moult très grant chose valoit ;
   Et avoit assis en milieu
   Un très precieus camahieu
   Avironnés de dyamans
   Dont li plus petis estoit grans,
   PageV02P246
   Et i ot assez d'autres pierres
   Qui moult erent fines et chieres.
   Et ert d'une ceinture çainte
   Où de riches pierres ot mainte.
   Moult ert riche cele ceinture ;
   D'or et de pierres à nature
   Estoit ouvrée bien et bel.
   En cote estoit et en mantel
   Dont la penne ert riche et diverse
   De bestes qui naissent en Perse.
   Les nons des bestes pas ne sai,
   Pour ce à nonmer les lairai.
   Moult ert riche la forreüre ;
   I tant sans plus de vesteüre
   Ot la bele, ne plus ne mains.
   Uns malades devenist sains
   Qui assez peüst regarder
   Son très gent cors, et son vis cler,
   Et son très biau chief crespe et blont.
   
   Ainsi vers le moustier s'en vont.
   
   Elyador, la suer ainsnée
   Cléomadès, si acesmée
   Venoit après qu'il convenoit.
   Or vous dirai qui l'adestroit.
   II	l'adestroit Bondars li Gris
   Entre lui et Garsianis.
   Feniadisse après sivoit,
   Qui ainsi acesmée estoit
   Que il estoit aferissant.
   Doi roi qui erent moult poissant
   PageV02P247
   Icele pucele adestroient,
   Et vous dirai qui il estoient :
   Li uns ert Agambars li Lons,
   Sormans li Rous ert li secons.
   Marine après eles venoit. ;
   Argente par la main tenoit,
   La suer au roi Meniadus.
   Galdas des Mons s'ert embatus
   Avoec eles, qui moult savoit
   De bien, pour ce les conpaignoit.
   Dames erent de bon afaire
   Done Ynabele et Bien-doit-plaire.
   L'une lés l'autre chevauchoient,
   Après cele route sivoient.
   De II rois adestrées furent
   Qui par raison faire le durent.
   Baldigans et Melocandis
   Erent li roi que je devis,
   Qui ces II dames adestroient.
   Les autres roynes venoient
   Après, toutes en ordenance.
   Sachiez que noblece et plaisance
   Et richece en la route estoient,
   Qui moult bien paroir s'i faisoient.
  